महाकाली नगरपालिकाले जित्यो राष्ट्रपति रनिङ शिल्ड
जिल्ला सदरमुकाम खलंगामा सम्पन्न १४ औं राष्ट्रपति रनिङ शिल्ड महाकाली नगरपालिकाले जितेको छ । महाकालीले १९ स्वर्णसहित ३८ पदकका साथ रनिङ शिल्ड जित्न भएको हो । 
दार्चुला — जिल्ला सदरमुकाम खलंगामा सम्पन्न १४ औं राष्ट्रपति रनिङ शिल्ड महाकाली नगरपालिकाले जितेको छ । महाकालीले १९ स्वर्णसहित ३८ पदकका साथ रनिङ शिल्ड जित्न भएको हो । महाकालीले १९ स्वर्ण, १० रजत र ९ कांस्य पदक जितेर महाकाली प्रथम भएको जिल्ला खेलकुद समिति दार्चुलाका अध्यक्ष मानसिंह बुढाथोकीले जानकारी दिए । उनका अनुसार मालिकार्जुन गाउँपालिका २० पदकसहित द्वितीय भएको छ । उसले ७ स्वर्ण, ६ रजत र ७ कांस्य जितेको छ । १८ पदक जिती मार्मा गाउँपालिकाका तृतीय भएको छ । मार्माले ६ स्वर्ण, ९ रजत र ३ कांस्य पदक जित्न सफल भएको उनले बताए ।प्रतियोगितामा दुहु र ब्यास गाउँपालिकाले स्वर्ण पदक ल्याउन सकेका छैनन् । करातेमा महाकालीले ११ र एथलेटिक्समा ७ स्वर्ण प्राप्त गरी प्रथम हुन पुगेको हो । यस्तै नौगाड गाउँपालिकाले ४ स्वर्ण, ८ रजत, ८ कांस्य, शैल्यशिखर नगरपालिकाले ४ स्वर्ण, ४ रजत र १४ कांस्य, लेकम गाउँपालिकाले २ स्वर्ण, ४ रजत र ५ कांस्य, अपिहिमाल गाउँपालिकाले १ स्वर्ण, १ रजत र २ कांस्य, दुहु गाउँपालिकाले १ रजत र ५ कांस्य तथा ब्यास गाउँपालिकाले १ रजत र १ कांस्य पदक जितेका छन् । प्रतियोगितामा भलिबल, कबड्डी, एथलेटिक्स, तेक्वान्दो र कराते विधामा प्रतिस्पर्धा गराइएको थियो । माघ २५ गतेबाट सुरु भएको प्रतियोगिता मंगलबार सम्पन्न भएको हो । जिल्ला खेलकुद समितिका अध्यक्ष मानसिंह बुढाथोकीको अध्यक्षतामा भएको कार्यक्रमका प्रमुख अतिथि जिल्ला समन्वय प्रमुख महादेव बडू (कश्यप) रहेका थिए । समापन कार्यक्रममा प्रतियोगितामा पदक प्राप्त गर्ने टीम र खेलाडीहरुलाई मेडल, शिल्ड र प्रमाणपत्र वितरण गरिएको छ । 